Hanlie Retief gesels met - Protea Boekhuis
Hanlie Retief vra die vrae aan die nuusmakers wat almal brand om te vra. Sy is bekend daarvoor dat sy haar soos ’n verkleurmannetjie kan aanpas by die aard van die onderhoud. Met deernis skets sy misdaadslagoffers se stories en kuier ewe gemaklik in Benoni saam met Vernon Koekemoer.
Hanlie gesels met bevat 50 van Hanlie se mees prikkelende onderhoude wat sy oor die afgelope 20 jaar gevoer het: dié waaroor mense lank gepraat het, dié wat mense kwaad gemaak het, laat lag het of ’n traan laat wegpink het. En hoe aangrypend is dit nie om weer die stemme te hoor van mense soos Chris Barnard, Marike de Klerk en ander wat ons reeds ontval het.
Desmond Tutu, Steve Hofmeyr, dr. Piet Koornhof, Steve Booysen, Piet Byleveld, Anton Goosen, Pik Botha, Kurt Darren, Pierre Spies, Vernon Koekemoer en Julius Malema is van die ander onderhoude wat opgeneem word in hierdie boek.
Hanlie Retief behaal ’n Joernalistiekhonneurs (cum laude) aan Universiteit van die Vrystaat. Sy was al redaksielid by Die Burger en Sarie en was verantwoordelik vir die rubriek Sarie praat met. Sy was twee keer ’n Mondi-finalis en in 2007, 2008 en 2009 is sy vereer as Media24 se Kreatiewe Joernalis van die Jaar. In 2008 en 2009 ontvang sy die ATKV Veertjie vir die beste Persoonlikheidsprofiel.